待拒霜開一首
作者：韋驤
朝代：宋

paragraphs: 予憐拒霜好，獨立冠彫窮。
故臘新移至，今年曲愛隆。
栽培曾倩圃，灌溉每呼僮。
覆護障炎日，枝撐禦暴風。
欲高殱隘葉，待盛拓芳叢。
不取蒿萊蔽，那妨雨露濛。
翠行疏密等，微徑往來通。
恐折頻敺雀，憂衰屢滅蟲。
清秋方淡薄，碧蕊已玲瓏。
占表如争勝，藏身若養蒙。
綠幢擎蓶扈，圓玉琢青葱。
美操寒中辨，丹心日已充。
不甘爲菊後，漸見出籬東。
雖本生成力，寧非養治功。
從容延晚節，次第待輕紅。
肯學楊花雪，悠悠負主翁。